
ДО

ОБЩИНСКИ СЪВЕТ

ГР. ЗЛАТОГРАД

ИНФОРМАЦИЯ 
от Мирослав Митков Янчев – Кмет на община Златоград

Относно: Изпълнението на бюджета на Община Златоград , сметките за средства от Европейския съюз към 30.06.2025 г.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Изпълнението на общинския бюджет за първото полугодие на 2025 г. е организирано в съответствие с разпоредбите на Закона за публичните финанси, Закона за държавния бюджет на Република България за 2025 г., Постановление № 28 на Министерския съвет от 2025 г., както и с указанията и писмата на Министерството на финансите.
I. ИЗПЪЛНЕНИЕ НА ПРИХОДИТЕ 
Приходната част на бюджета към 30.06.2025 г. възлиза на 15 201 253 лв., като в тази сума са включени и наличните средства, отразени в касовия отчет с отрицателен знак в размер на 4 817 620 лв., с цел балансиране на приходната и разходната част.
Собствени приходи
През отчетния период Община Златоград е реализирала собствени приходи в размер на 1 297 673 лв., което представлява 59.8 % от планираните за годината. Спрямо отчетените към 30.06.2024 г. постъпленията са нараснали с 6 824 лв. (0,53%).“
Данъчни приходи
Постъпленията от данъци по бюджета към 30.06.2025 г. възлизат на 483 924 лв., което представлява 55,4% от годишния план. В сравнение със същия период на предходната година се отчита увеличение на данъчните приходи с 11 768 лв.
Най-голям относителен дял в данъчните приходи заема данъкът върху превозните средства. Към 30.06.2025 г. постъпленията по този данък възлизат на 283 117 лв., като спрямо същия период на 2024 г. се отчита увеличение от 8 834 лв.
Постъпленията от данък върху недвижимите имоти възлизат на 94 242 лв., което представлява 76% от планираните за годината. Спрямо отчетния период към юни 2024 г., приходите са с 504 лв. по-малко
Приходите от данък при придобиване на имущество по дарения и възмезден начин за отчетния период възлизат на 66 580 лв. Спрямо същия период на 2024 г. се отчита увеличение в размер на 8 423 лв., което представлява ръст от приблизително 14,5%.

Увеличението може да се обясни с повишена активност на пазара на недвижими имоти и МПС, както и с възможно нарастване на броя на даренията и възмездните сделки през периода. Това сочи към положителна динамика в местната икономика и засилен интерес към прехвърляне на собственост, което влияе благоприятно върху приходната част на бюджета.

Постъпленията от туристически данък към 30.06.2025 г. възлизат на 17 258 лв., което представлява 38,18% от планираните за годината. Спрямо същия период на 2024 г. се отчита намаление в размер на 4 871 лв.

Същественото изоставане спрямо разчетите и спадащите постъпления в сравнение с предходната година се дължи на по-ниска туристическа активност.
Към 30.06.2025 г. постъпленията от патентен данък възлизат на 20 676 лв., което представлява 69% от планираните за годината. Спрямо същия период на 2024 г. се отчита лек спад от 140 лв.

Приходите от данъка върху таксиметров превоз на пътници възлизат на 2 050 лв., или 62% от годишния план.

Постъпленията по тези два вида данъци остават относително стабилни, като спадът при патентния данък е незначителен и е в резултат от намаление на броя на регистрираните лица, подлежащи на облагане. 

Данъчните приходи за първото полугодие на 2025 г., съпоставени с постъпленията за същия период на предходната година, са както следва:

 Неданъчни приходи

Към края на месец юни 2025 г. постъпленията от неданъчни приходи по общинския бюджет възлизат на 813 749 лв., което представлява 63% от разчета за годината. Спрямо същия период на 2024 г. се отчита намаление от 2 758 лв.
Общински такси

За отчетния период в бюджета са постъпили 592 174 лв. от общински такси. Спрямо същия период на 2024 г. се наблюдава намаление с 7 610 лв.
· Такса за битови отпадъци остава с най-голям относителен дял – 521 134 лв., което представлява 74% от годишния разчет. Въпреки това се отчита спад от 10 309 лв. спрямо първото полугодие на 2024 г.

· Такса за технически услуги е в размер на 13 496 лв., с увеличение от 711 лв. спрямо същия период на миналата година.

· Такса за административни услуги възлиза на 8 174 лв., което представлява намаление от 1 568 лв. спрямо юни 2024 г.

· Такса за ползване на пазари, панаири, тържища, тротоари и други възлиза на 37 433 лв., или 70% от годишния разчет, с увеличение от 916 лв. спрямо предходната година.

Приходи и доходи от собственост

Постъпленията от приходи и доходи от собственост към 30.06.2025 г. възлизат на 44 209 лв., което представлява увеличение с 3 369 лв. спрямо същия период на 2024 г.

Продажба на нефинансови активи (§40-00)

Към края на юни 2025 г. постъпленията от продажба на нефинансови активи възлизат на 16 528 лв., или 11,5% от планираното. Спрямо същия период на 2024 г. се наблюдава съществено намаление от 16 791 лв.
Приходи от концесии

Постъпленията от концесии към 30.06.2025 г. са в размер на 75 979 лв., като се отчита увеличение с 8 989 лв. спрямо първото полугодие на 2024 г.

Други неданъчни приходи

· Глоби, санкции и наказателни лихви възлизат на 16 963 лв., от които 11 769 лв. са от наказателни лихви върху данъци и такси.

· Други неданъчни приходи възлизат на 6 642 лв.
· Дарения към 30.06.2025 г. възлизат на 82 497 лв., като се отчита увеличение с 6 917 лв. спрямо същия период на 2024 г.

· Внесен ДДС и други данъци върху продажбите възлизат на 21 243 лв., с 1 093 лв. повече спрямо предходната година.

Въпреки че общият обем на неданъчните приходи достига 63% от годишния план, се наблюдават различни тенденции в отделните пера. Общинските такси бележат спад, основно поради по-ниските постъпления от такса за битови отпадъци. 

От друга страна, положителни сигнали се наблюдават при приходите от технически услуги, пазари и концесии, както и при даренията, което говори за по-активно участие на граждани и бизнеси в местни инициативи.

Основните групи неданъчни приходи за първото полугодие на 2025 г., съпоставени с постъпленията за същия период на предходната година, са както следва:

Бюджетни взаимоотношения

Трансфери между бюджета на общината и централния бюджет (§31-00)

Към 30.06.2025 г. общият размер на усвоените средства от трансфери от централния бюджет възлиза на 8 717 028 лв., разпределени по следния начин:

· Обща субсидия за държавни дейности (§31-11) – 7 541 640 лв.

· Обща изравнителна субсидия и други трансфери за местни дейности (§31-12) – 1 084 259 лв.

· Целева субсидия за капиталови разходи (§31-13) – 38 310 лв.

· Получени целеви трансфери (§31-18) – 38 310 лв.

· Получени целеви трансфери (§31-28) – 53 819 лв. от предвидени 154 648 лв.

Възстановени трансфери към централния бюджет (§31-20)

Към 30.06.2025 г. общината е възстановила трансфери към централния бюджет в размер на 31 589 лв. Средствата са върнати на основание чл. 55, ал. 1 от ПМС № 28/2025 г. и представляват неусвоени до 25 януари 2025 г. трансфери за други целеви разходи, предоставени през 2024 г. по реда на Наредбата по §4, ал. 3 от Заключителните разпоредби на Закона за автомобилните превози.

Трансфери между бюджети (§61-00, §64-00)

Общият размер на получените трансфери към 30.06.2025 г. възлиза на 2 140 311 лв., както следва:

· По §61-01 "Получени трансфери" са отчетени средства в общ размер на  2 036 989 лв., в т.ч.:

·  1 937 534 лв. от Агенцията за социално подпомагане, предназначени за финансиране на социалните услуги „Механизъм Лична помощ“ и „Приемна грижа“.

·  4 995 лв. от Агенция "Пътна инфраструктура", представляващи втори транш за зимно поддържане на републиканската пътна мрежа в границите на града за 2024 г.
·  94 460 лв. от Държавен Фонд „Земеделие“ - финансиране на разходи за ДДС във връзка с изпълнението на проект „Подобряване на Енергийната ефективност на СУ „Св. Княз Борис I“, с. Старцево.

· По §61-05 "Трансфери от МТСП по програми за осигуряване на заетост" – отчетени са трансфери в размер на 103 322 лв., предоставени от Министерство на труда и социалната политика по различни програми за насърчаване на заетостта.
· По § 61-02 „Преотстъпени трансфери“ са отчетени със знак (-) средства в размер на 178 075 лв., представляващи преведени месечни обезпечения и отчисления по чл.60, ал.2, т.1 и чл.64 от Закона за управление на отпадъците за периода от май до  декември 2023 г.,  както и за 2024 г.

Временни безлихвени заеми

Към 30.06.2025 г., по параграф 76-00 „Временни безлихвени заеми между бюджети и сметки за средства от ЕС“, са отчетени:

· Възстановени заеми (отразени със знак (+)) в размер на 75 448 лв., предоставени по проекти;

· Предоставени нови заеми (отразени със знак (-)) на извънбюджетната сметка за реализиране на проекти – 109 371 лв.

Салдото по параграфа към края на периода е отрицателно – (-33 923 лв.), което показва превес на предоставените спрямо възстановените временни заеми.

Операции с финансови активи и пасиви

По параграф 83-00 „Заеми от банки и други лица в страната“, към 30.06.2025 г. са отчетени погашенията на главници по сключени кредитни договори с „Ф*** за о******* на м******* с********** в Б******** – Ф***“ Е** в общ размер на 112 920 лв.
Сумата е отчетена със знак (-), тъй като представлява плащане по задължения на общината. Погашенията по кредитните ангажименти са извършени в съответствие с договорните условия.
Наличност в края на периода

Към 30.06.2025 г. общата наличност по банковите сметки на бюджета е в размер на 4 817 620 лв., разпределени както следва:

· За държавни дейности – 4 504 470 лв., в т.ч.: 1 444 495 лв. е наличността на училища и детски градини, което представлява 32% от общо наличните средства по държавните дейности. 
· За местни дейности – 313 150 лв., като средствата са с целеви характер, предназначени за конкретни разходи, съгласно изискванията на съответните нормативни актове.
II. ИЗПЪЛНЕНИЕ НА РАЗХОДИТЕ

Общият размер на извършените разходи по бюджета на общината към 30.06.2025 г. възлиза на 10 383 633 лв., разпределени както следва:

· За държавни дейности – 8 339 380 лв.
· За държавни дейности, дофинансирани с общински приходи – 173 078 лв.
· За местни дейности – 1 871 175 лв.
1. Разходи за делегирани от държавата дейности (ДД)
Изпълнението на разходите за делегирани от държавата дейности по икономически елементи има следното разпределение:

1.1 Разходи за персонал

Общо разходите за персонал възлизат на 7 433 043 лв., което представлява 89,1% от всички разходи за делегирани от държавата дейности. Разпределението на разходите за персонал по функции е следното:

· Образование – 3 697 468 лв. (или 49,7% от всички разходи за персонал в ДД)

· Социално осигуряване, подпомагане и грижи – 2 614 614 лв., в т.ч. 107 336 лв. - възнаграждения и съответните осигурителни вноски на асистенти назначени по социалната услуга „Асистентска подкрепа“, 1 919 435 лв. - разходи за възнаграждения и осигурителни вноски за наетите лица по предоставяне на социалната услуга „Асистенти за лична помощ“, 123 231 лв. - разходи за възнаграждения и осигурителни вноски на наетите лица по национални програми за временна заетост и 454 011 лв. - разходи за персонала назначен в центровете за предоставяне на социални услуги (ЦСРИ, ЦОП и Дневен център)
· Здравеопазване (детски ясли и здравни кабинети) – 338 083 лв.
· Общинска администрация – 729 089 лв. за възнаграждения и съответните осигурителни вноски на работещите в дейност „Общинска администрация“.
1.2 Разходи за издръжка

Общата стойност на текущата издръжка възлиза на 596 884 лв., или 7,2% от общите разходи за държавни дейности. Най- голям дял в разходите за издръжка в делегираните от държавата дейности заемат разходите за издръжка във функция „Образование“ – 440 165 лв. (или 73,7% от общите разходи за издръжка в ДД).
Разходите за издръжка включват: материали, консумативи, горива, енергия, външни услуги, ремонти, храна, медикаменти, застраховки и други.

1.3 Разходи за стипендии - За отчетния период са изплатени 25 915 лв. за стипендии на учащи се.

1.4 Субсидии - Изплатените субсидии за превоз на пътници по нерентабилни линии във вътрешноградския транспорт и транспорта в планински и други райони, компенсации за пътувания по вътрешноградския и междуселищния автомобилен транспорт за първо и второ тримесечие са в размер на 38 078 лв. 
Преведените субсидии на читалищата са в размер на 156 432 лв.
1.5 Капиталови разходи -  Капиталовите разходи по държавни дейности възлизат на 69 977 лв., което е 0,84% от общите разходи за ДД.
Разпределението на разходите за ДД по функции, съгласно Единната бюджетна класификация (ЕБК), към 30.06.2025 г. е както следва:

	ФУНКЦИИ ПО БЮДЖЕТА

	План 
2025 г.
	Отчет 
30.06.2025 г.
	Отчет 
30.06.2024 г.

	Общи държавни служби
	1 652 502
	729 089
	722 325

	Отбрана и сигурност
	2 451 577
	149 444
	76 409

	Образование
	9 788 338
	4 162 883
	3 876 510

	Здравеопазване
	835 301
	367 355
	364 852

	Соц. осигуряване, подпомагане и грижи
	3 817 897
	2 757 371
	1 859 744

	Култура, спорт, почивни дейности и религ. дело
	316 648
	159 325
	136 311

	Икономически дейности и услуги
	21 930
	13 913
	66 916

	Всичко разходи
	18 884 193
	8 339 380
	7 103 067


Към 30.06.2025 г. отчетените разходи за делегираните от държавата дейности показват устойчивост в изпълнението на бюджетните разчети. Високият дял на разходите за персонал (89,1%) е характерен за дейности като образование, здравеопазване и социални услуги. Най-значим остава делът на функция „Образование“, който поглъща близо половината от разходите за персонал, както и най-голямата част от текущата издръжка. Значителни суми са насочени към социални дейности, особено чрез програмите за лична помощ и асистентска подкрепа, което подчертава приоритизирането на грижата за уязвими групи в общината.
2. Разходите за местни дейности

Общият размер на отчетените разходи за местни дейности към 30.06.2025 г. възлиза на 1 871 175 лв., основно финансирани от собствени бюджетни приходи, постъпили в общинския бюджет, както и от Общата изравнителна субсидия и други трансфери за местни дейности от централния бюджет, усвоени към края на полугодието в размер на 1 084 259 лв.
2.1. Разходите в местни дейности по икономически елементи показват, че:
· Разходите за персонал (разходи за възнаграждения и осигурителни вноски) в местни дейности възлизат на 595 560 лв., което представлява 32% от всички разходи за местни дейности. В тази сума са включени и възнагражденията и осигурителните вноски на общински съвет – 179 745 лв. 
· Разходите за издръжка в местни дейности са в размер на 1 081 873 лв., или 57,8 % от разходите за местни дейности. Най - голям дял в разходите за издръжка на местни дейности заемат разходите за външни услуги, свързани с поддържане на градската среда – дейностите по чистота и зимно поддържане. Значителен е и делът на разходите за енергия, вода и горива – 21 % от общия обем разходи за издръжка за местни дейности. 
· Платени данъци, такси и административни санкции  - Към 30.06.2025 г. по разходен параграф  19-00 „Платени данъци, такси и административни санкции“ са извършени плащания в общ размер на 64 939,41 лв.. Тази сума включва:

· Платени местни данъци и такси съгласно Закона за местните данъци и такси;

· Други дължими данъци, включително заплатени винетни стикери за автомобили;

· Такси за публикуване на подлежащи на обнародване обявления, съобщения и други известия в неофициалния раздел на „Държавен вестник“;

· Всички останали държавни такси, определени въз основа на нормативен акт.

Съгласно указанията за отчитане в публичния сектор, по този разходен параграф се отразява и намаление в случаите на възстановен или прихванат данъчен кредит по ДДС. Към 30.06.2025 г. е упражнено правото на данъчен кредит по ДДС в размер на 373 247,79 лв.
· Разходи за членски внос и участия в нетърговски организации -  6 926 лв. 

· Помощи и обезщетения за домакинствата - Изплатените обезщетения и помощи по решения на Общинския съвет са в размер на 59 900 лв.

· Разходи за лихви по заеми – За отчетния период са отчетени 12 192 лв. разходи за лихви по общинския дълг.
· Капиталови разходи - Капиталовите разходи за местни дейности към 30.06.2025 г. възлизат на 476 955 лв. или 25,5 % от общо разходите за местни дейности. Те са извършени и разплатени в съответствие с Разчета за финансиране на капиталовите разходи за 2025 г., приет с Решение № И 408 от 20.05.2025 г. на Общински съвет – Златоград.
Разходите за местни дейности са в рамките на наличния ресурс, формиран от собствени приходи и трансфери от централния бюджет.
3. Изпълнение на разходите, дофинансирани с местни приходи

Към 30.06.2025 г. общият обем на разходите за държавни дейности, дофинансирани с местни приходи, възлиза на 173 078 лв.
Целият размер на тези разходи е насочен към разходи за персонал – възнаграждения и осигурителни вноски, които са финансирани със средства от общинския бюджет. Средствата са отчетени във функция „Общи държавни служби“, като осигуряват допълнително ресурсно обезпечение за дейности, които надвишават стандарта на делегираното финансиране. Това показва ангажираността на общината към поддържане на административен капацитет и качествено изпълнение на задълженията в сферата на държавните услуги.
Към 30.06.2025 г. просрочените задължения по бюджета на общината възлизат на 3 759 189 лв., от които 638 788 лв. са за текущи разходи, а 3 120 401 лв. – за капиталови разходи. В сумата на просрочените задължения за капиталови разходи са включени неразплатени фактури в размер на 2 935 602 лв. за изпълнени дейности по обекти от Инвестиционната програма за общински проекти, включени в Приложение № 3 към чл. 113, ал. 5 от Закона за държавния бюджет на Република България за 2025 г. Средствата по тези обекти все още не са предоставени от Министерството на регионалното развитие и благоустройството. Забавеното финансиране създава затруднения при разплащането с изпълнителите и оказва негативно въздействие върху финансовата устойчивост на общинския бюджет. 

III. ИЗПЪЛНЕНИЕ НА СМЕТКИТЕ ОТ ЕВРОПЕЙСКИЯ СЪЮЗ
През отчетния период Община Златоград е реализирала дейности по следните европейски програми:
Програма „Развитие на човешките ресурси“ 2021–2027

Проект „Младежка заетост +“ и „Започвам работа – Компонент 3: Заетост“
Община Златоград е сключила договори с Агенцията по заетостта за осигуряване на временна заетост (срок 6/9/12 месеца) на безработни лица. Проект „Започвам работа – Компонент 3: Заетост“ се изпълнява и от ДГ „Щастливо детство“ в с. Старцево.

· Отчетени разходи към 30.06.2025 г.: 47 160 лв.

· Получени трансфери: 47 099 лв.

Проект „Иновативни здравно-социални услуги в община Златоград“
Основни дейности: предоставяне на почасови мобилни здравно-социални услуги, супервизия, указания към екипите и дистанционни услуги.

· Изразходвани средства: 40 344 лв.

· Получени трансфери: 81 612 лв.

Програма „Храни и основно материално подпомагане“ 2021–2027

Проект „Топъл обяд в община Златоград“. 

Предоставя се обяд до дома на 200 нуждаещи се лица на територията на общината.
· Разходи към 30.06.2025 г.: 99 590 лв.

· Получени средства: 18 353 лв.

Програма за развитие на селските райони 2014–2020

Проект „Подобряване на енергийната ефективност на СУ „Св. княз Борис I“ – с. Старцево“
· Отчетени разходи към 30.06.2025 г.: 324 054 лв.
Програма „Образование“ 2021–2027

Проекти, изпълнявани от училищата – второстепенни разпоредители с бюджет към Община Златоград:

· „Успех за теб“ - Разходи за възнаграждения и осигуровки: 18 618 лв., получен трансфер от МОН: 20 811 лв.

· „Модернизиране на професионалното образование и обучение“ -Разходи за отчетния период: 17 122 лв.

Национален план за възстановяване и устойчивост

Приключени са основните дейности по проекти за изграждане на училищна STEM среда и ВОСКС в училищата на територията на общината.

МИРОСЛАВ ЯНЧЕВ

Кмет на Община Златоград

Изготвил: 
Надя Мангарудова

Директор на дирекция „ФСД, Б, ЧР и МДТ”

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

